Након војног пуча и свргавања Владе Цветковић-Мачек, марта 1941. мобилисан је као резервни капетан Југословенске војске (ЈВ). Убрзо потом почео је Априлски рат, а капитулација га је затекла у Рогатици, одакле се вратио у окупирани Београд. Пошто је породична кућа у Француској улици била оштећена у шестоаприлском бомбардовању, породица Рибар је изнајмила стан на Дедињу, на углу Улице генерала Штурма и Булевара кнеза Александра Карађорђевића (у близини данашњег стадиона Партизана). Након преласка Јосипа Броза Тита, из Загреба у Београд, у току маја 1941, успоставио је контакте са њим и почео да ради на успостављању веза са истакнутим представницима политичких странака и група, а нарочито са групом лево оријентисаних демократа и на њиховом укључивању у Народноослободилачки покрет (НОП).